送范景仁游洛中
作者：蘇軾
朝代：宋

paragraphs: 小人真闇事，閑退豈公難。
道大吾何病，言深聽者寒。
憂時雖早白，駐世有還丹。
得酒相逢樂，無心所遇安。
去年行萬里，蜀路走千盤。
投老身彌健，登山意未闌。
西游爲櫻筍，東道盡鵷鸞。
杖屨携兒去，園亭借客看。
折花斑竹寺，弄水石樓灘。
鬻馬衰憐白，驚雷怯笑韓。
蘚書標洞府，松蓋偃天壇。
試與劉夫子，重尋靖長官。